‘Geen SA’ners op vliegtuig wat neerstort’ | Maroela Media
Die Suid-Afrikaanse regering het Maandag ŉ boodskap van medelye aan die regering en mense van Indonesië gestuur na aanleiding van die Lion Air-vliegtuig wat met 189 mense aan boord in die see geval het.
Ndivhuwo Mabaya, woordvoerder van Suid-Afrika se departement van internasionale betrekkinge en samewerking (Dirco), het gesê die regering wens veral die families wat deur die tragedie geraak word sterkte toe in hul tyd van rou.
Volgens Mabaya is aanduidings in die stadium dat geen Suid-Afrikaners op die Boeing 737 was toe dit neergestort het minute nadat dit in die Indonisiese hoofstad, Jakarta, opgestyg het nie.
“Die Suid-Afrikaanse ambassade in Jakarta het die passasiermanifes vir die betrokke vlug bekom en gegrond op dié manifes, is aanduidings dat daar nie Suid-Afrikaanse burgers aan boord die Lion Air‑vlug JT 610 was nie,” het hy gesê.
Maroela Media het vroeër berig puin, lewensreddingsbaadjies en ŉ selfoon is in die water gevind naby die kus van Java waar beamptes glo die vliegtuig neergestort het. Owerhede moet nog bepaal wat veroorsaak het dat die vliegtuig neergestort het 13 minute nadat dit opgestyg het.
BBC berig teen Maandagmiddag het reddingswerkers liggame uit die water gebring. Daar is tans geen teken van enige oorlewendes nie, maar die hoofwrakstuk is nog nie gevind nie.
Andre vd Merwe · 2 weke gelede
Vliegongelukke – ek dink altyd aan die mense se laaste minute voor die einde – dit moet verskriklik wees!